Správa zo zahraničnej pracovnej cesty 
1.  Účastník ZPC:
Boris Tomášik, 
Katedra fyziky, Fakulta prírodných vied
Univerzita Mateja Bela
Tajovského 40
97401 Banská Bystrica
vysokoškolský učiteľ, docent
znalosť jazykov: AJ
2.  Zahraničná pracovná cesta:
Nemecko, Hamburg, DESY, 23.-26.7.2014,
Zasadnutie European Committee for Future Accelerators
Plánovaná cesta MŠVVaŠ SR
3.  Rámcový program pobytu:
23.7.2014 – cesta z Banskej Bystrice do Bratislavy
24.7.2014 – odchod z BA 4:00, odlet z Viedne 6:35, prílet do Hamburgu 8:05
24.7.2014 10:00 do 25.7.2014, 16:00 - zasadnutie ECFA, exkurzia DESY
25.7.2014 – odlet 20:30 z Hamburgu, prílet Viedeň 21:55, príchod BA 23:30
26.7.2014 – cesta z Bratislavy do Banskej Bystrice, príchod 11:30
mená kontaktovaným partnerov v nasledujúcom bode.
4.  Stručný priebeh rokovaní, resp.  študijného pobytu:
Letné zasadnutie ECFA sa začalo krátkym uzavretým stretnutím výboru RECFA. V tejto správe podám súhrn tém prednesených na zasadnutiech uzavretého (RECFA) aj otvoreného (ECFA) výboru, keďže niektoré z nich sa prejednávajú v oboch.
Predseda ECFA, Dr. Manfred Krammer vystúpil so správou. Oznámil, že projekt LHC pri vysokej luminozite bol schválený Radou CERN v strednodobom pláne Organizácie. Pripomenul, že druhý workshop s touto tematikou sa bude konať 21.-23.10.2014. Oboznámil členov výboru s usporiadaním spoločnej sekcie ECFA/EPS HEPP na EPS konferencii pre fyziku vysokých energií vo Viedni 25.7.2014. Spomedzi troch návrhov výboru EPS HEPP vybrali členovia RECFA tému tejto sekcie, ktorou bude prepojenie fyziky vysokých energií a astrofyziky/kozmológie. 
Prediskutovaná bola tiež problematika hodnotenia vedeckej produkcie jednotlivcov vo fyzike vysokých energií. Bude utvorená pracovná skupina, ktorá vypracuje odporúčania pre komunitu fyziky vysokých energií ako aj objasnenia špecifík hodnotenia pre ľudí z iných špecializácií. Po diskusii na túto tému boli do pracovnej skupiny za výbor RECFA vybraní Guy Wormser (FR) a Matteo Scavalli Forza (ES). 
Výbor RECFA prediskutoval agendu na nasledujúce zasadnutie plenárneho výboru ECFA v novembri v CERNe a zafixoval dátumy na budúcoročné zasadnutia ECFA (25.7.2015 Viedeň, 19.-20.11.2015 CERN). RECFA budúci rok navštívi Česko a Portugalsko. O tretej návšteve ešte nepadlo konečné rozhodnutie, možnosti sú Grécko alebo Švédsko.
Predseda ECFA tiež krátko zhrnul predchádzajúce návštevy RECFA v Izraeli a v Nemecku. 
Členovia výboru boli vyzvaní prejednať vo svojich domácich komunitách možné kandidatúry na predsedu ECFA na obdobie nasledujúcich troch rokov od 1.1.2015. Nominácie musia byť podané do 15.9.2014. Nový predseda by mal byť zvolený na jesennom zasadnutí ECFA 20.-21.11.2014 v CERNe. 
Generálny riaditeľ CERNu Rolf Heuer oboznámil členov výboru so stavom dlhej odstávky LS1. Všetky práce bežia podľa plánu a prvé zariadenia sú práve uvádzané do prevádzky. Stále počítame s prevádzkou LHC pre experimenty od apríla 2015. 
CERN zaregistroval nadáciu, cez ktorú môžu jednotlivci alebo firmy podporiť konkrétne projekty alebo aktivity, ktoré nie sú financované zo základného rozpočtu Organizácie. Medzi takýmito aktivitami sú rôzne vzdelávacie a popularizačné aktivity, ale aj napríklad projekty pre aplikácie v medicíne. Dr. Heuer tiež oznámil, že Rada CERN schválila strednodobú stratégiu výskumu CERNu na obdobie rokov 2015-2019.
Riaditeľ DESY pre časticovú fyziku a urýchľovače Joachim Mnich privítal účastníkov v laboratóriu a predstavil jeho aktivity. Venoval sa hlavne stavu príprav XFEL. V rámci návštevy v DESY sme mali tiež možnosť prezrieť si budovaný urýchľovač, stav inštalácie v tuneli ako aj prípravy urýchľovacích kavít v montážnej a testovacej hale. 
Joachim Mnich referoval tiež o zasadnutiach Rady Lineárneho kolajdera (LC). V Európe bolo spustené Fórum Lineárneho kolajdera, ktoré slúži ako neformálne diskusné on-line fórum na podporu európskych zástupcov v Rade LC. Do fóra sa môže zaregistrovať každý záujemca cez web-stránku http://elcf.desy.de. Diskusie sú zvolávané predovšetkým pred a po zasadnutiach Rady LC. Joachim Mnich je tiež členom ICFA a od 1.1.2015 sa vrámci rotácie medzi regiómni stane predsedom ICFA. Informoval o diskusiách v tomto výbore, ktoré sa týkali aktivít smerujúcich k vývoju nových urýchľovačov v Japonsku (LC), Číne (kruhový e+e- kolajder), a v CERNe (FCC). ICFA aktivity podporuje a poukazuje na ich koherentný charakter. 
Na zasadnutí odzneli dve priebežné správy za jednotlivé krajiny: správu za Belgicko predniesol Jorgen d’Hondt a o stave vo Fínsku referovala Paola Eerkola. Z jej strany zazneli obavy súvisiace s reformou Univerzity v Helsinkách a možnou transformáciou národného ústavu pre fyziku vysokých energií, ktorý pracuje pod správou tejto univerzity. 
V diskusii členov RECFA informoval aj portugalský zástupca Rui F. Marques o problémoch s reformou financovania vo svojej krajine, ktorá môže viesť k neschopnosti niektorých experimentálnych skupín prakticky sa zúčastňovať experimentov v CERNe.  
Na plenárnom zasadnutí odzneli tiež širšie alebo špecializované príspevky. Edgar Weckert predstavil aktivity DESY súvisiace s využitím fotónov. Technické a organizačné aspekty konštrukcie urýchľovača pre XFEL zaujímavo popísal Winni Decking.
O stave prác na príprave lineárnych urýchľovačov informoval Brian Foster. CLIC sa optimalizuje z hľadiska technológie a nákladov tak, aby dosiahol energiu mierne nad prahom produkcie Higgsovho bozónu. V prípade ILC bol technický návrh dokončený a vybraná lokalita v severnom Japonsku, kde by sa mohol realizovať. Prebiehajú politické jednania hlavne s japonskou vládou o zabezpečení projektu. 
Bol tiež predstavený projekt zariadenia FAIR v Darmstadte a boli sme informovaní o stave príprav. Túto správu predniesol Inti Lehmann.
Andrew Lankford predstavil US-americkú správu P5 (Particle Physics Projekt Prioritation Panel), ktorá sa zaoberá odporúčaniami na priority, ktorým by mal byť venovaný výskum vo fyzike vysokých energií v USA. Z európskeho hľadiska je zajímavé a dôležité, že správa zdôrazňuje globálny charakter budúcich projektov a označuje ako prioritu aj podporenie LHC a LHC s vysokou luminozitou.
Vypočuli sme si tiež zaujímavú prednášku Viačeslava Muchanova o aktuálnom porozumení vývoju štruktúr vo vesmíre v dôsledku kvantovej fluktuácie pred fázou inflácie. 

5.  Odporúčané závery:

Oznámiť možnosť navrhnúť kandidáta na predsedu ECFA. 

6.   Prehľad prinesenej dokumentácie a miesto jej uloženia
Žiadna dokumentácia prinesená nebola.

7.   Osobitne vyhodnotený očakávaný prínos ZPC
Prinesené informácie členom komunity na Slovensku, skúsenosti z riadenia veľkých projektov (XFEL)
8.    Spôsob zverejnenia výsledkov ZPC, prenos získaných informácií
Správa o priebehu rokovania výboru bola zaslaná členom výboru pre spoluprácu CERN.
Súhlasím so zverejnením správy na internete

Správu vypracoval: Boris Tomášik
Dátum: 28.7.2014
Správu schválil: 
 
Poznámka:
Správu zo ZPC je potrebné vypracovať do 10 dní od jej ukončenia a v papierovej aj elektronickej forme (rtf. formát) predložiť na Sekciu medzinárodnej spolupráce MŠVVaŠ SR.